
谞讬讚讛 住讙 注"讘 - 驻讬专讜砖 砖讟讬讬谞讝诇抓

讗讬谉 讛讻讜讜谞讛 讘讝讜 讛砖讜驻注转 讚诐 谞讚讛 讻诇 讛注转, 讗诇讗 讘讝讜 讛砖讜驻注转 讚诐 讟诪讗 (讚诐 谞讚讜转) 诪转讜讱 讚诐 讟讛讜专. 砖专讙讬诇讛 砖拽讜讚诐 诇专讗讬讬转 讚诐 讟诪讗 讛专讬讛讬 专讜讗讛 讚诐 讟讛讜专 (讻注讬谉 讚诐 砖爪讘注讜 讗讬谞讜 讗讚讜诐), 讜诇讗讞专讬讜 讛讬讗 专讜讗讛 讚诐 讟诪讗. 讜诪注转讛 谞拽讘注讛 诇讛 讜住转 讛讙讜祝 讘讗讜驻谉 讝讛, 诇注谞讬谉 砖讚讬讛 砖注转讛 诇讟讜诪讗转 讟讛专讜转 砖谞讙注讛 讘讛谉 诇驻谞讬 讻谉.


讗 讜注讜讚 砖谞讬谞讜 讘诪砖谞转谞讜 讘讻诇诇 讜住转讜转 讛讙讜祝 讝讜 砖讻诪讬谉 爪诪专诪讜专讜转 讗讜讞讝讜转 讗讜转讛, 讜讛讜住讬驻讛 讛诪砖谞讛 讜讗诪专讛 "讜讻谉 讻讬讜爪讗 讘讛谉", 讜砖讜讗诇讬诐: 诇讗转讜讬讬 诪讗讬 [诇讛讘讬讗, 诇专讘讜转 讗转 诪讛] 讘讗讛 诇砖讜谉 讝讜, 砖讗祝 讛讜讗 讘讻诇诇 讛拽讜讘注讬诐 讜住转 讛讙讜祝? 讗诪专 专讘讛 讘专 注讜诇讗 讘转砖讜讘讛: 诇讗转讜讬讬 [诇讛讘讬讗, 诇专讘讜转] 讗砖讛 砖专讗砖讛 讻讘讚 注诇讬讛, 讜讗讘专讬讛 讻讘讚讬诐 注诇讬讛, 讜专讜转转转 (专讜注讚转), 讜讙讜住讛 (诪砖讛拽转).


 讜讘注谞讬谉 讚讘专讬 专讘讛 讘专 注讜诇讗 讗诇讛 诪讘讬讗讬诐 诪讛 砖讗诪专 专讘 讛讜谞讗 讘专 讞讬讬讗, 讗诪专 砖诪讜讗诇: 讛专讬 讗诪专讜 讞讻诪讬诐 讻讬 诇爪讜专讱 拽讘讬注转 讜住转 讬诪讬诐 鈥� 讚讬 讘砖谞讬诐, 砖讗诐 专讗转讛 驻注诐 讗讞转 讘转讗专讬讱 诪住讜讬讬诐 讗讜 讘讛驻专砖 讝诪谉 诪住讜讬讬诐 诪专讗讬讬转讛 讛拽讜讚诪转, 讜讞讝专讛 讜专讗转讛 砖讜讘 讘讝诪谉 讝讛, 谞拽讘注讛 诇讛 讘讻讱 讜住转 讬诪讬诐. 讜讗讬诇讜 诇注谞讬谉 讜住转讜转 讛讙讜祝 鈥� 讚讬 讘专讗讬讛 讗讞转. 讜讗讜诇诐 诇诪讛 (诇讗讜转谉 转讜驻注讜转) 砖诇讗 诪谞讜 讗讜转谉 讞讻诪讬诐 讘讻诇诇 讛讚讘专讬诐 讘诪砖谞转谞讜 砖注诇 驻讬讛谉 谞拽讘注转 讜住转 讛讙讜祝 鈥� 讬砖 爪讜专讱 讘砖诇砖讛 专讗讬讜转, 讻讚讬 诇拽讘讜注 注诇 驻讬讛谉 讜住转 讛讙讜祝.


 讜讬砖 诇讘专专 讗转 讛讚讘专讬诐: 诇砖讜谉 讝讜 "诇诪讛 砖诇讗 诪谞讜 讞讻诪讬诐", 诇讗转讜讬讬 诪讗讬 [诇讛讘讬讗, 诇专讘讜转 讗转 诪讛] 讛讬讗 讘讗讛? 讗诪专 专讘 讬讜住祝: 诇讗转讜讬讬 [诇讛讘讬讗, 诇专讘讜转] 讗转 讝讜 砖专讗砖讛 讻讘讚 注诇讬讛, 讜讗讘专讬讛 讻讘讚讬谉 注诇讬讛, 讜专讜转转转, 讜讙讜住讛, 讜讻讗诪讜专 讘讚讘专讬 专讘讛 讘专 注讜诇讗. 讗诪专 诇讬讛 [诇讜] 讗讘讬讬 诇专讘 讬讜住祝 讘转诪讬讛讛: 诪讗讬 拽讗 诪砖诪注 诇谉 [诪讛 讛讜讗 诪砖诪讬注 诇谞讜]? 讜讛诇讗 诪转谞讬转讬谉 [诪砖谞转谞讜] 讛讬讗 讛讗讜诪专转 "讜讻谉 讻讬讜爪讗 讘讛谉". 讚讛讗 [砖讛专讬] 讘讗 讜驻专砖讛 专讘讛 讘专 注讜诇讗 砖讻讜讜谞转讛 诇转讜驻注讜转 讗诇讛. 讗诇讗 讗诪专 讗讘讬讬 讛诇砖讜谉 "诇诪讛 砖诇讗 砖谞讜 讞讻诪讬诐" 讘讗讛 诇讗转讜讬讬 [诇专讘讜转] 讗转 讝讜 砖讗讻诇讛 砖讜诐 讜诇讗讞专 诪讻谉 专讗转讛 讚诐. 讜讻谉 讝讜 砖讗讻诇讛 讘爪诇讬诐 讜专讗转讛, 讗讜 讝讜 砖讻住住讛 驻诇驻诇讬诐 讜专讗转讛. 砖讗诐 讗讬专注 诇讛 讻谉 砖诇讜砖 驻注诪讬诐, 拽讘注讛 讜住转 讛讙讜祝 讘讻讱.


讗诪专 专讘 讬讜住祝: 诇讗 砖诪讬注 诇讬 讛讗 砖诪注转讗 [诇讗 砖诪注转讬 讛诇讻讛 讝讜] 砖讗诪专 砖诪讜讗诇 讻讬 诇讜住转 讬诪讬诐 讬砖 爪讜专讱 讘砖转讬 专讗讬讜转 讜诇讜住转 讛讙讜祝 讚讬 讘讗讞转.


讗诪专 诇讬讛 [诇讜] 讗讘讬讬 诇专讘 讬讜住祝: 讜讛诇讗 讗转 讗诪专讬转讛 谞讬讛诇谉, 讜讗讛讗 讗诪专讬转讛 谞讬讛诇谉 [讗转讛 注爪诪讱 讗诪专转 诇谞讜 讗讜转讛, 讜注诇 讝讛 讗诪专转 诇谞讜], 注诇 讛诪砖谞讛 讛讗讜诪专转 讻讬 讛讗砖讛 砖讛讬转讛 诇诪讜讚讛 (专讙讬诇讛) 诇讛讬讜转 专讜讗讛 讚诐 讘讬讜诐 讞诪砖讛 注砖专 讘讞讜讚砖, 讜砖讬谞转讛 (讜讛砖转谞讛 谞讜讛讙 讙讜驻讛) 讜讛专讬讛讬 专讜讗讛 讚诐 诇讬讜诐 注砖专讬诐 讘讞讜讚砖, 诪讛 讚讬谞讛 讘讞讜讚砖 讛讘讗? 鈥� 讛专讬 讬讜诐 讝讛 (讬讜诐 讞诪讬砖讛 注砖专 讘讞讜讚砖 讛讘讗), 砖讛讜讗 讬讜诐 讜住转讛, 讜讬讜诐 讝讛 (讬讜诐 注砖专讬诐 诇讞讜讚砖), 砖讛讜讗 讬讜诐 砖专讗转讛 讘讜 讘讞讜讚砖 讛拽讜讚诐, 讗住讜专讬谉 讘转砖诪讬砖, 砖诪讗 拽讘注讛 讜住转 讘讬讜诐 讛注砖专讬诐. 讜讗讜诇诐 讗诐 讛砖转谞讛 讝诪谉 专讗讬讬转 讛讚诐 砖诇砖 驻注诪讬诐 专爪讜驻讜转 诇讬讜诐 注砖专讬诐 讘讞讜讚砖 鈥� 讛讜转专 讬讜诐 讞诪砖讛 注砖专 讘讞讜讚砖 讘转砖诪讬砖, 砖诪注转讛 砖讜讘 讗讬谉 诪拽讜诐 诇讞砖砖 砖转专讗讛 讘讬讜诐 讝讛. 讜诪讻讗谉 讜讛诇讗讛 讛专讬讛讬 拽讘注讛 诇讛 讗转 讬讜诐 注砖专讬诐 讘讞讜讚砖 讻讬讜诐 讜住转讛. 砖讗讬谉 讗砖讛 拽讜讘注转 诇讛 讜住转 注讚 砖转拽讘注谞讛 砖诇砖 驻注诪讬诐.


讜讗诪专转 诇谉 注诇讛 [诇谞讜 注诇讬讛, 注诇 诪砖谞讛 讝讜] 诪讛 砖讗诪专 专讘 讬讛讜讚讛, 讗诪专 砖诪讜讗诇: 诪砖谞讛 讝讜 讛专讬讛讬 讻讚讘专讬 专讘谉 讙诪诇讬讗诇 讘专 [讘谉] 专讘讬 砖讗诪专 诪砖讜诐 [讘砖诐] 专讘谉 砖诪注讜谉 讘谉 讙诪诇讬讗诇 砖讗讬谉 拽讘讬注转 讜住转 讗诇讗 讻砖专讗转讛 讛讗砖讛 讻谉 砖诇讜砖 驻注诪讬诐. 讗讘诇 讞讻诪讬诐 讞诇讜拽讬诐 讘讚讘专, 讜讗讜诪专讬诐 讻讬 讗祝 讗诐 专讗转讛 驻注诐 讗讞转 鈥� 拽讘注讛 诇讛 讘讻讱 讜住转, 砖讻谉 诇拽讘讬注转 讜住转 讛讬讗 讗讬谞讛 爪专讬讻讛 诇讗 诇砖谞讜转 (诇专讗讜转 驻注诐 砖谞讬讛), 讜诇讗 诇砖诇砖 (诇专讗讜转 驻注诐 砖诇讬砖讬转).


讜讗诪专讬谞谉 [讜讗诪专谞讜] 诇讱 讘砖讗诇讛: 讻讬讜谉 砖讗讬谉 讛讬讗 爪专讬讻讛 诇砖谞讜转 讗诪专转 诇谉 [诇谞讜], 诪注转讛 砖讗讬谉 讛讬讗 爪专讬讻讛 诇砖诇砖 诪讬讘注讬讗 [谞爪专讱] 诇讜诪专? 讜讗诪专转 诇谉 [诇谞讜] 讘转砖讜讘讛 讻讬 诪讛 砖讗诪专讜 讞讻诪讬诐 砖讗讬谉 讛讬讗 爪专讬讻讛 诇砖谞讜转 鈥� 诪讚讜讘专 讘讜住转讜转 讛讙讜祝, 砖讚讬 讘专讗讬讛 讗讞转 讻讚讬 诇拽讘讜注 讜住转 讛讙讜祝. 讜诪讛 砖讗诪专讜 讞讻诪讬诐 讻讬 讗讬谉 讛讬讗 爪专讬讻讛 诇砖诇砖 鈥� 讛诪讚讜讘专 讘讜住转讜转 讬诪讬诐, 讛谞拽讘注讜转 讘砖转讬 专讗讬讜转.


 讜砖讜讗诇讬诐: 诪讚讜注 讗诪专 砖诪讜讗诇 讻讬 讚讘专讬 诪砖谞讛 讝讜 讛专讬讛诐 讻讚讘专讬 专讘谉 讙诪诇讬讗诇 讘专 专讘讬 砖讗诪专 讘砖诐 专讘谉 砖诪注讜谉 讘谉 讙诪诇讬讗诇,  讜谞讬诪讗 [讜砖讬讗诪专] 讘拽爪专讛 讻讬 "讝讜 讚讘专讬 专讘谉 砖诪注讜谉 讘谉 讙诪诇讬讗诇"! 讜诪砖讬讘讬诐: 讛讗 拽讗 诪砖诪注 诇谉 [讘讝讛 讛讜讗 诪砖诪讬注 诇谞讜] 砖诪讜讗诇: 砖专讘谉 讙诪诇讬讗诇 讘专讘讬 (讘谞讜 砖诇 专讘讬) 鈥� 讻专讘谉 砖诪注讜谉 讘谉 讙诪诇讬讗诇 住讘讬专讗 诇讬讛 [讛专讬讛讜 住讘讜专].


讘 诪砖谞讛 讛讗砖讛 砖讛讬转讛 诇诪讜讚讛 (专讙讬诇讛) 诇讛讬讜转 专讜讗讛 讚诐 讘转讞诇转 讛讜住转讜转 砖讘讙讜驻讛 (砖讛专讬讛讬 专讜讗讛 讘转讞讬诇转 转讜驻注讛 讙讜驻谞讬转 讻驻讬讛讜拽 讜讛转注讟砖讜转 讜砖讗专 转讜驻注讜转 讜住转 讛讙讜祝), 讗祝 砖专讗转讛 讚诐 诇讗 讘转讞讬诇转 转讜驻注转 讛讙讜祝 讗诇讗 诇讗讞专 诪讻谉 鈥� 讻诇 讛讟讛专讜转 砖注砖转讛 讘转讜讱 讛讜住转讜转 诇诪谉 转讞讬诇转 讛讜住转, 讛专讬讛谉 讟诪讗讜转. 砖讻谉 讛讜讞讝拽讛 讝讜 诇专讗讜转 讘转讞讬诇转 讛讜住转. 讜讗诐 讛讬转讛 专讙讬诇讛 诇专讗讜转 讘住讜祝 讛讜住转讜转 (砖讛专讬讛讬 专讜讗讛 讚诐 专拽 诇讗讞专 讝诪谉 诪住讜讬诐 砖诇 转讜驻注讛 讙讜驻谞讬转 诪住讜讬讬诪转 讻驻讬讛讜拽 讗讜 讻讛转注讟砖讜转 讜讻讬讜爪讗 讘讗诇讛 鈥� 讻诇 讛讟讛专讜转 砖注砖转讛 讘转讜讱 讛讜住转讜转 讛专讬讛谉 讟讛讜专讜转. 砖讻谉 讛讜讞讝拽讛 诇专讗讜转 专拽 讘住讜祝 讛讜住转.


 专' 讬讜住讬 讗讜诪专: 讗祝 讬诪讬诐 诪住讜讬讬诪讬诐 讜砖注讜转 诪住讜讬讬诪讜转 拽讜讘注讬诐 诇讜住转讜转. 讜诪住讘讬专: 讻讬爪讚? 讛讬转讛 诇诪讜讚讛 诇讛讬讜转 专讜讗讛 讘讬讜诐 诪住讜讬讬诐 讘讞讜讚砖 讘砖注讛 砖讛讬讗 注诐 讛谞抓 讛讞诪讛 鈥�/b> 讗讬谞讛 讗住讜专讛 讘转砖诪讬砖 注诐 讘注诇讛 讘讬讜诐 讛讜住转 讛拽讘讜注 诇讛, 讗诇讗 讘讗讜转讛 砖注讛 砖讛讬讗 注诐 讛谞抓 讛讞诪讛, 讜讗讜诇诐 讘诇讬诇讛 (注讚 讛谞抓 讛讞诪讛), 讜讻谉 讘讬讜诐 诪砖注讘专 讛谞抓 讛讞诪讛 讗诐 诇讗 专讗转讛 鈥� 讛专讬讛讬 诪讜转专转 讘转砖诪讬砖. 专' 讬讛讜讚讛 讗讜诪专: 诪砖注讘专 讛谞抓 讛讞诪讛 讜诇讗 专讗转讛 鈥� 讻诇 讛讬讜诐 砖诇讛, 讜诪讜转专转 讘转砖诪讬砖 讜讻讚注转 专' 讬讜住讬, 讜讗讜诇诐 讘诇讬诇讛 讛拽讜讚诐 讗住讜专讛, 讜砖诇讗 讻讚注转 专' 讬讜住讬.


讙 讙诪专讗 砖谞讬谞讜 讘诪砖谞转谞讜 讻讬 谞讞诇拽讜 专' 讬讜住讬 讜专' 讬讛讜讚讛 讘讚讬谞讛 砖诇 讛讗砖讛 讛专讙讬诇讛 诇专讗讜转 讘讬讜诐 讛讜住转 讛拽讘讜注 砖诇讛 注诐 讛谞抓 讛讞诪讛. 讜讘注谞讬谉 讝讛 注讜讚 转谞讗 [砖谞讛] 讛讞讻诐 讘讘专讬讬转讗: 讻讬爪讚 (讘讗讬讝讛 讗讜驻谉) 讗诪专 专' 讬讜住讬 讗转 砖讬讟转讜 砖讬诪讬诐 诪住讜讬讬诪讬诐 讜砖注讜转 诪住讜讬讬诪讜转 拽讜讘注讬诐 诇讜住转讜转? 鈥� 讛讬转讛 诇诪讜讚讛 (专讙讬诇讛) 诇讛讬讜转 专讜讗讛 诪讬讜诐 注砖专讬诐 讘讞讜讚砖 诇讬讜诐 注砖专讬诐 讘讞讜讚砖, 讜讘讬讜诐 讝讛 讛专讬讛讬 专讙讬诇讛 诇专讗讜转 诪砖砖 砖注讜转 (讛砖注讛 讛砖讬砖讬转) 诇砖砖 砖注讜转 讘讬讜诐 讝讛 讘讞讜讚砖 讛讘讗. 讻砖讛讙讬注 讬讜诐 注砖专讬诐 讘讞讜讚砖 讜讗祝 砖诇讗 专讗转讛 鈥� 讛专讬讛讬 讗住讜专讛 诇砖诪砖 注诐 讘注诇讛 讻诇 砖砖 砖注讜转 专讗砖讜谞讜转, 讗诇讜 讚讘专讬 专' 讬讛讜讚讛. 讜专' 讬讜住讬 诪转讬专 诇讛 诇砖诪砖 注讚 砖砖 砖注讜转, 讜讞讜砖砖转 (讜讗住讜专讛 诇砖诪砖 诪驻谞讬 讛讞砖砖) 砖转专讗讛 讘砖砖 砖注讜转.


诪砖 注讘专讜 砖砖 砖注讜转 讘讬讜诐 讝讛 讜诇讗 专讗转讛 鈥� 讛专讬讛讬 讗住讜专讛 诇砖诪砖 讻诇 讛讬讜诐 讻讜诇讜, 讗诇讜 讛诐 讚讘专讬 专' 讬讛讜讚讛. 讜讗讬诇讜 专' 讬讜住讬 诪转讬专 讘讗讜驻谉 讝讛 诇砖诪砖 诪谉 讝诪谉 讛诪谞讞讛 (诪转讞讬诇转 讛砖注讛 讛砖讘讬注讬转) 讜诇诪注诇讛 (讜讛诇讗讛).


讚 砖谞讬谞讜 讘诪砖谞转谞讜 讻讬 诇讚注转 专' 讬讛讜讚讛 讘诪拽专讛 砖讛讬转讛 诇诪讜讚讛 诇专讗讜转 讘讝诪谉 讛谞抓 讛讞诪讛 讘讬讜诐 讜住转讛, 讻诇 讛讬讜诐 (诪砖注讘专 讛谞抓 讛讞诪讛) 讛专讬讛讬 诪讜转专转 诇砖诪砖 注诐 讘注诇讛, 讜讗讜诇诐 讘诇讬诇讛 讛拽讜讚诐 讛专讬讛讬 讗住讜专讛 诪诇砖诪砖. 讜诪拽砖讬诐: 讜讛转谞讬讗 [讜讛专讬 砖谞讜讬讛 讘专讬讬转讗] 讛讗讜诪专转 讻讬 专' 讬讛讜讚讛 讗讜诪专 砖讻诇 讛诇讬诇讛 砖诇讛!


讜诪砖讬讘讬诐: 诇讗 拽砖讬讗 [讗讬谉 讝讛 拽砖讛], 砖讻谉 讛讗 [讘专讬讬转讗 讝讜] 讛讗讜诪专转 砖讛专讬讛讬 诪讜转专转 讘诇讬诇讛 鈥� 诪讚讘专转 讘诪讬 砖专讙讬诇讛 诇专讗讜转 讘转讞诇转 讬诪诪讗 [讛讬讜诐]. 讜讗讬诇讜 讛讗 [诪砖谞转谞讜 讝讜] 讛讗讜诪专转 砖讛专讬讛讬 讗住讜专讛 讘诇讬诇讛 鈥� 诪讚讘专转 讘诪讬 砖专讙讬诇讛 诇专讗讜转 讘住讜祝 诇讬诇讬讗 [讛诇讬诇讛].


讜诪讘讬讗讬诐 注讜讚 诪讚讘专讬 专' 讬讛讜讚讛 讘注谞讬谉 讝讛, 转谞讬 讞讚讗 [砖谞讜讬讛 讘专讬讬转讗 讗讞转] 讛讗讜诪专转 讻讬 专' 讬讛讜讚讛 讗讜住专讛 诇驻谞讬 讜住转讛, 讜诪转讬专讛 诇讗讞专 讜住转讛. 讜转谞讬讗 讗讬讚讱 [讜砖谞讜讬讛 讘专讬讬转讗 讗讞专转] 讛讗讜诪专转 讻讬 专' 讬讛讜讚讛 讗讜住专讛 诇讗讞专 讜住转讛, 讜诪转讬专讛 诇驻谞讬 讜住转讛.


讜诇讗 拽砖讬讗 [讜讗讬谉 讝讛 拽砖讛], 砖讻谉 讛讗 [讘专讬讬转讗 讝讜] 讛讗讜诪专转 砖诇讚注转 专' 讬讛讜讚讛 讛专讬讛讬 讗住讜专讛 诇驻谞讬 讜住转讛 鈥� 诪讚讘专转 讘讗砖讛 砖专讙讬诇讛 诇诪讞讝讬 [诇专讗讜转] 讘住讜祝 诇讬诇讬讗 [讛诇讬诇讛]. 讜讗讬诇讜 讛讗 [讘专讬讬转讗 讝讜] 讛讗讜诪专转 砖讛专讬讛讬 讗住讜专讛 讘住讜祝 讜住转讛 鈥� 诪讚讘专转 讘讝讜 砖专讙讬诇讛 诇诪讞讝讬 [诇专讗讜转] 讘转讞诇转 讬诪诪讗 [讛讬讜诐].


讗诪专 专讘讗: 讛诇讻讛 讻专' 讬讛讜讚讛 砖讗住讜专讛 讻诇 注讜谞转讛. 讜转讜讛讬诐: 诪讬 [讛讗诐] 讗诪专 专讘讗 讛讻讬 [讻讱]? 讜讛转谞讬讗 [讜讛专讬 砖谞讜讬讛 讘专讬讬转讗] 注诇 讛讻转讜讘 "讜讛讝专转诐 讗转 讘谞讬 讬砖专讗诇 诪讟讜诪讗转诐" (讜讬拽专讗 讟讜, 诇讗) 鈥� 诪讻讗谉, 诪讻转讜讘 讝讛 讗诪专 专' 讬专诪讬讛, 诇诪讚讬诐 讗谞讜 讗讝讛专讛 诇讘谞讬 讬砖专讗诇 砖讬驻专砖讜 诪谞砖讜转讬讛谉 住诪讜讱 诇讜住转谉.


讜讻诪讛? 讗诪专 专讘讗: 注讜谞讛. 诪讗讬 诇讗讜 [讛讗诐 讗讬谉] 讛讻讜讜谞讛 讘讚讘专讬 专讘讗 讛诇诇讜 诇注讜谞讛 讗讞专讬转讬 [讗讞专转, 谞讜住驻转], 砖讬砖 诇驻专讜砖 诪谉 讛讗砖讛 讗祝 讘注讜谞讛 讛住诪讜讻讛 诇讜住转讛? 讜讚讜讞讬诐: 诇讗 讝讜 讛讻讜讜谞讛, 讗诇讗 诇讜诪专 砖讞讬讬讘讬诐 诇驻专讜砖 讘讗讜转讛 注讜谞讛.


讜砖讜讗诇讬诐: 讜转专转讬 [讜砖转讬 驻注诪讬诐] 砖驻住拽 专讘讗 砖讗讬谉 讞讬讬讘讬诐 诇驻专讜砖 讗诇讗 注讜谞讛 讗讞转 讘诇讘讚, 诇诪讛 诇讬? 讜诪砖讬讘讬诐: 爪专讬讻讗 [谞爪专讱 讛讚讘专] 诇讛讬讗诪专. 讚讗讬 讗砖诪讜注讬谞谉 讛讗 [砖讻谉 讗诐 讛讬讛 诪砖诪讬注 诇谞讜 专讘讗 专拽 讗转 讝讛, 砖讛诇讻讛 讻讚讘专讬 专' 讬讛讜讚讛 砖讘诪砖谞转谞讜] 鈥� 讛讜讛 讗诪讬谞讗 [讛讬讬转讬 讗讜诪专] 讻讬 讛谞讬 诪讬诇讬 [讚讘专讬诐 讗诇讛] 讗诪讜专讬诐 讚讜讜拽讗 诇注谞讬谉 讟讛专讜转 砖讗住讜专讛 诇注住讜拽 讘讗讜转讛 注讜谞讛 讘讟讛专讜转 讗讘诇 诇注谞讬谉 转砖诪讬砖 注诐 讘注诇讛 鈥� 诇讗 转讬讗住专 讗诇讗 讘砖注转 讛讜住转 (讜讻讚注转 专' 讬讜住讬), 讜诇讗 讘讻诇 注讜谞转 讛讜住转 (讻讚注转 专' 讬讛讜讚讛), 诇讻讱 拽讗 诪砖诪注 诇谉 [讛讜讗 专讘讗 诪砖诪讬注 诇谞讜]. 砖讛诇讻讛 讻专' 讬讛讜讚讛 讗祝 诇注谞讬谉 转砖诪讬砖 注诐 讘注诇讛.


讜讗讬 诪讛讛讬讗 [讜讗诐 诪砖诐, 诪讚讬谉 驻专讬砖讛 住诪讜讱 诇讜住转] 讘诇讘讚 讛讬讛 诪砖诪讬注 诇谞讜 专讘讗 砖讛讻讜讜谞讛 诇注讜谞讛 讗讞转 鈥� 讛讜讛 讗诪讬谞讗 [讛讬讬转讬 讗讜诪专] 讻讬 诪砖诪注讜转 讛讚讘专讬诐 "住诪讜讱 诇讜住转讛" 讛讬讗 注讜谞讛 讗讞专讬转讬 [讗讞专转, 谞讜住驻转], 砖诇驻谞讬 注讜谞转 讛讜住转. 诇讻讱 拽讗 诪砖诪注 诇谉 [讛讜讗 专讘讗 诪砖诪讬注 诇谞讜] 砖讛讻讜讜谞讛 诇讗讜转讛 注讜谞讛 讘诇讘讚.


讛 诪砖谞讛  讛讗砖讛 砖 讛讬转讛 诇诪讜讚讛 诇讛讬讜转 专讜讗讛 讚诐 讘讬讜诐 讞诪砖讛 注砖专 讘讞讜讚砖, 讜砖讬谞转讛 (讜讛砖转谞讛 谞讜讛讙讛) 诇讛讬讜转 专讜讗讛 诇讬讜诐 注砖专讬诐 讘讞讜讚砖, 诪讛 讚讬谞讛 讘讞讜讚砖 讛讘讗? 鈥� 讛专讬 讬讜诐 讝讛 (讬讜诐 讞诪讬砖讛 注砖专 讘讞讜讚砖 讛讘讗), 砖讛讜讗 讬讜诐 讜住转讛, 讜讬讜诐 讝讛 (讬讜诐 注砖专讬诐 诇讞讜讚砖), 砖讛讜讗 讬讜诐 砖专讗转讛 讘讜 讘讞讜讚砖 讛拽讜讚诐, 讗诐 诇讗 专讗转讛 讘讬讜诐 讞诪讬砖讛 注砖专 砖讘讞讜讚砖 讛讘讗, 讗住讜专讬谉 讘转砖诪讬砖. 讜讻谉 讗诐 砖讬谞转讛 (讛砖转谞讛 诪谞讛讙讛) 驻注诪讬诐, 砖专讗转讛 砖转讬 驻注诪讬诐 讘讝讛 讗讞专 讝讛 诇讬讜诐 注砖专讬诐 讘讞讜讚砖 鈥� 讝讛, 讬讜诐 讛讞诪讬砖讛 注砖专, 讜讝讛, 讬讜诐 讛注砖专讬诐, 讗住讜专讬谉 砖讛专讬讛讬 讞讜砖砖转 诇砖谞讬 讛讬诪讬诐 讛诇诇讜.


 讜讗讜诇诐 讗诐 讛砖转谞讛 讝诪谉 专讗讬讬转 讛讚诐 砖诇砖 驻注诪讬诐 专爪讜驻讜转 诇讬讜诐 注砖专讬诐 讘讞讜讚砖 鈥� 讛讜转专 讬讜诐 讞诪砖讛 注砖专 讘讞讜讚砖 讘转砖诪讬砖, 砖诪注转讛 砖讜讘 讗讬谉 诇讞砖讜砖 砖转专讗讛 讘讬讜诐 讝讛. 讜谞注拽专讛 讛讜住转 诪讬讜诐 讝讛, 讜诪讻讗谉 讜讛诇讗讛 诇讞讜讚砖讬诐 讛讘讗讬诐 讛专讬讛讬 拽讘注讛 诇讛 讗转 讬讜诐 注砖专讬诐 讘讞讜讚砖 讻讬讜诐 讜住转讛. 砖讗讬谉 讗砖讛 拽讜讘注转 诇讛 讜住转 注讚 砖转拽讘注谞讛 砖诇砖 驻注诪讬诐. 讜讻谉 讛讬讗 讗讬谞讛 诪讟讛专转 (诇讛讬讜转 诪讜转专转 讘转砖诪讬砖) 诪谉 讛讜住转 讛拽讘讜注讛 砖诇讛, 讗诐 讛讞诇讛 诇专讗讜转 讘讝诪谉 讗讞专 诪讝讛 讛拽讘讜注 诇讛 注讚 砖转注拽专 诪诪谞讛 砖诇砖 驻注诪讬诐.

